## Habitatge destaca la descarbonització en l’edificació com una de les mesures més eficaces per a aconseguir la sostenibilitat ambiental

*** El secretari autonòmic d’Habitatge ha inaugurat la jornada ‘Descarbonitzant els edificis d’habitatges’ que ha reunit experts en rehabilitació energètica i descarbonització
* En la jornada s’ha donat a conéixer la ferramenta ‘Turia’, un nou sistema d’etiquetatge per a mesurar l’impacte ambiental dels edificis**

El secretari autonòmic d’Habitatge, Sebastián Fernández, ha destacat la descarbonització en l’edificació com “una de les mesures més eficaces per a aconseguir la sostenibilitat ambiental i la lluita contra el canvi climàtic”.

Així ho ha manifestat en la inauguració de la jornada ‘Descarbonitzant els edificis d’habitatges’, organitzada per l’Institut Valencià de l’Edificació (IVE), que ha reunit professionals i experts en el sector de la construcció, celebrat al Jardí Botànic de València.

Sebastián Fernández ha assegurat que les administracions “estem posant tot el nostre interés a integrar la sostenibilitat ambiental i la lluita contra el canvi climàtic, ja que les dos actuacions es troben entre els nostres principals reptes com a societat”.

A més, el secretari autonòmic ha explicat que les energies renovables, la industrialització del sector, l’ús de materials de baix impacte o la renaturalització “són estratègies que responen a la urgent necessitat de la descarbonització en l’edificació”.

A més, Sebastián Fernández ha recordat el compromís del Consell amb la sostenibilitat ambiental amb la qual es “pretén garantir la màxima agilitat i la posada a disposició dels recursos necessaris per a aconseguir la descarbonització del sector i la rehabilitació energètica dels edificis construïts juntament amb l’obra nova de baix impacte energètic”.

**Nova ferramenta ‘Turia’**

Durant la jornada, la Vicepresidència Segona i Conselleria de Servicis Socials, Igualtat i Habitatge també ha donat a conéixer la ferramenta ‘Turia’ (Toxicitat Ús dels Recursos d’Impacte Ambiental), desenvolupada per l’Institut Valencià de l’Edificació (IVE).

Segons ha explicat el secretari autonòmic, “es tracta d’una ferramenta que ajuda a seleccionar les opcions constructives que suposen el menor impacte ambiental causat per l’execució d’una obra a partir d’un informe ambiental del projecte, i amb la qual la Comunitat Valenciana aconseguix anticipar-se a les noves directrius europees”.

Concretament, ‘Turia’ mesura la toxicitat dels materials emprats, la quantitat de recursos destinats en el procés, la seua col·laboració en la descarbonització en el procés constructiu i la circularitat dels productes.

Per a finalitzar, també ha ressaltat el paper de l’IVE com a entitat professional especialitzada en estos sistemes que, a més, forma part del Comité d’Experts en matèria de seguretat dels edificis.

Fecha: 06/03/2024